El diputat de Catalunya en Comú Podem David Cid ha registrat aquest dijous una bateria de preguntes dirigides al Govern per reclamar que imposi sancions a la promotora de la urbanització de luxe a la cala Aigua Xelida per talar "centenars" d'arbres sense permís. Cid recorda que aquesta cala de Palafrugell (Baix Empordà) té "un alt valor natural, geològic, cultural i ambiental" i subratlla que permetre la construcció dels 33 xalets malmetrà "irreversiblement un entorn d'una gran bellesa paisatgística". Per això, també reclamen a la Generalitat que aturi les "agressions" a la Costa Brava. Els comuns critiquen en "en plenes vacances de Nadal i sense avisar", la promotora Aiguacel Costa Brava SL va fer entrar les màquines per començar a fer moviments de terra i talar arbres al paratge on preveuen aixecar una urbanització de luxe de 33 xalets. "Fins aquesta setmana ningú se n'havia adonat, i quan els veïns ho van veure ja havien talat uns 700 arbres, bàsicament pins", ha denunciat el diputat David Cid recollint l'alerta llançada per la plataforma ecologista SOS Costa Brava.  Ahir els serveis tècnics municipals i l'alcalde de Palafrugell que es van desplaçar a la zona van constatar que els treballs havien començat, tot i que asseguren que no comptaven amb la llicència necessària. A més, van confirmar que havien talat almenys un centenar d'arbres.  Els comuns pregunten al Govern "què pensa fer per aturar la tala d'arbres al conjunt de la Costa Brava" i detalla que, a banda del cas d'Aigua Xelida, al mateix temps també s'estan tallant arbres a Begur en el marc de les obres per desenvolupar projectes urbanístics a la cala Sa Riera. Són propostes, segons el diputat, que "estan amenaçant ambientalment i paisatgísticament la zona".  Per aquest motiu exigeix a la Generalitat que aturi les "agressions" contra la Costa Brava i l'insta a reconstruir el bosc mediterrani d'Aigua Xelida i aturar la de Sa Riera. "La Generalitat va a pas de tortuga per protegir la Costa Brava", critiquen.  En les preguntes registrades, Cid demana al Departament de Territori i Sostenibilitat que expliqui si té algun pla per protegir la vegetació i les zones boscoses de la Costa Brava amenaçades pel boom urbanístic i defensa que cal aprovar ja el Pla Director Urbanístic de Sols Sostenibles.

Summary: Catalunya en Comú Podem reclama sancions per la tala d'arbres per construir la urbanització de luxe a Aigua Xelida


Un ampli desplegament de la Guàrdia Civil ha arribat a les set del matí d'aquest dimarts a l'empresa de missatgeria Unipost, a Terrassa, a la recerca de material relacionat amb el referèndum de l'1-O. Segons han explicat alguns treballadors, durant el registre s'haurien trobat un nombre encara indeterminat de notificacions per a les meses electorals de l'1-O. Sis furgons de la Guàrdia Civil custodien la seu de la companyia, davant la mirada d'una trentena de persones. Ja s'ha convertit en un fet habitual les concentracions a cada operatiu policial contra empreses que podrien estar fent feines vinculades a l'1-O, com impremtes o missatgeries.  Entre els concentrats, que criden consignes en favor del dret a decidir, hi ha el diputat i secretari de Política Municipal d'ERC, Marc Sanglas, i el portaveu del PDeCAT a Terrassa i tinent d'alcalde de l'Ajuntament, Miquel Samper. També a l'Hospitalet A més de Terrassa, la Guàrdia Civil també ha visitat aquest dimarts una altra nau d'Unipost al polígon Padrosa de l'Hospitalet de Llobregat, a tocar de la Fira de Barcelona. Els agents han arribat de matinada a les instal·lacions de l'empresa sense anar uniformats -només els identificava un peto- i amb cotxes no logotipats, i n'han marxat poc abans de les nou del matí sense endur-se res.

Summary: La Guàrdia Civil registra la seu d'Unipost a Terrassa en busca de notificacions per a les meses electorals de l'1-O


El subdelegat del govern espanyol a Girona, Albert Bramon, ha reclamat el compliment de la llei "encara que no agradi" per "assegurar" la llibertat. "Tothom té dret a fomentar canvis en el reglament però no té cap dret a imposar-los de manera unilateral", ha etzibat Bramon. El subdelegat del govern espanyol ha lloat la feina que fa la Guàrdia Civil a Girona i ha introduït un 'Visca Catalunya' inèdit, al final de l'acte juntament amb les referències al cos, al rei i a Espanya. Bramon també ha destacat la "bona coordinació" que hi ha entre els Mossos d'Esquadra, la Policia Nacional i la Guàrdia Civil i ha destacat el paper que duen a terme a la demarcació. Una bona entesa que també ha destacat el cap del cos a Girona, Josep Antoni Esteve Folch.

Summary: El subdelegat del govern espanyol a Girona reclama complir la llei "encara que no agradi" com a "garantia de llibertat"


Fira de Mollerussa ha tancat ja el programa de les Jornades Tècniques que es portaran a terme en el marc de la  148a Fira de Sant Josep, del 19 al 22 de març. La convocatòria d'aquestes sessions formatives arriba a la 41 edició i inclourà fins a 16 jornades. Enguany un dels temes que predominarà serà el de la sostenibilitat, tal com ha explicat el director de l'ens firal, Xavier Roure, que ha indicat que moltes sessions faran referència als processos alimentaris, estalvi d'energia, l'enfocament del transport o l'aprofitament de recursos naturals. Per les jornades hi van passar l'any passat un total de 1.400 persones, una xifra que enguany s'espera mantenir o superar ja que se'n fan dos més que al 2019.  El president de la fira i alcalde de Mollerussa, Marc Solsona, ha posat en valor les jornades com a complement de la part expositiva de la fira, així com a punt de trobada del sector i també de professionalitat amb l'aportació de novetats i tertúlia. A més, segons Solsona, les jornades serveixen per situar la Fira de Sant Josep més enllà dels pavellons firals ja que es desenvolupen en altres emplaçaments com el Centre Cultural, la Casa Canal o l'Amistat. Xavier Roure ha afegit que les jornades són fruit de les aliances amb altres associacions com sindicats agraris, institucions, entitats i formes vinculades al sector.  Pel que fa al conjunt de sessions que es desenvoluparan durant els dies de fira, Roure ha destacat la taula rodona del dia 19 'El futur de l'aigua', organitzada conjuntament amb una associació de professionals de diverses disciplines, i que es complementarà amb una exposició als pavellons titulada 'Som Talent – Som Ponent  - Som Aigua'. El 5è Aplec de Joves del camp, també el dia 19, és una altra de les convocatòries importants – l'any passat va aplegar 250 joves – i enguany es presenta amb el títol 'Alimentem el nostre projecte professional: quins ingredients et falten?' 'El transport de vedells a debat: cap a un transport eficient', coorganitzada amb l'IRTA, o la 19a Borsa Interpirinenca de Cereals, trobada que va aplegar l'any passat 400 operadors de diferents països, són només algunes de les jornades que configuraran la resta del programa i que, durant els dies de la fira es distribuiran en 5 jornades el dia 19, 3 el dia 20 i 4 el dia 21.

Summary: La sostenibilitat serà un dels eixos de debat a les Jornades Tècniques de la Fira de Sant Josep de Mollerussa


"Jo no plego d'alcalde". Així de contundent s'ha mostrat l'alcalde de Valls, Albert Batet, davant els rumors que apunten que podria deixar l'alcaldia si és  escollit el pròxim 23 de juliol membre de la direcció executiva del nou Partit Demòcrata Català (PDC). Moltes veus ja havien començat a donar per fet que plegaria de l'Ajuntament -on fa tretze anys que és regidor i des del 2008 n'és alcalde- i continuaria de diputat al Parlament. Però, en declaracions a l'ACN, Batet assegura que no té presa la decisió i que en cap cas es planteja plegar de manera immediata d'una ciutat que estima. Batet diu que vol actuar "amb prudència" ja que, de fet, disposa de sis mesos per triar quin càrrec abandona, d'acord amb el nou règim d'incompatibilitats del partit que impedeix compaginar els dos càrrecs institucionals i l'obliga a deixar-ne un. "El règim es pot complir de moltes maneres, no em vull precipitar", ha declarat Batet aquest dijous al migdia.

Summary: Batet assegura que de manera immediata no renunciarà a l'alcaldia de Valls


L’oposició de l’Ajuntament de Barcelona en bloc ha rebutjat novament la proposta de pressupostos del govern d’Ada Colau. La Comissió d’Economia i Hisenda s’ha reunit aquest divendres de forma extraordinària per debatre el nou dictamen dels comptes municipals, un cop els grups de l’oposició han presentat fins a 116 al•legacions. El govern municipal, però, n’ha descartat una trentena, assegurant que “tècnicament” no es tractava d’al•legacions, sinó de “consideracions polítiques”. De les 85 propostes analitzades, finalment l’executiu n’ha acceptat totalment o parcialment 49. La nova proposta de Colau, però, no ha satisfet els grups de l’oposició, que han votat en contra. L’alcaldessa traslladarà ara els pressupostos al Plenari del proper divendres 23 de desembre, on es votaran vinculats a una qüestió de confiança.

Summary: La Comissió d’Economia i Hisenda de Barcelona rebutja per segona vegada la proposta de pressupostos de Colau


El Consell de Ministres ha aprovat aquest dilluns el Reial decret llei pel qual es modifica el sistema de compensació equitativa per còpia privada, l'anomenat cànon digital, per adaptar-lo al dret de la UE. D'aquesta manera, a partir d'ara la compensació als autors per la còpia de les seves obres recaurà als fabricants i distribuïdors d'equips, aparells i suports de reproducció (mòbils, memòries i CD). La mesura preveu que les persones físiques i jurídiques que justifiquin la destinació professional dels equips i suports, a més de les entitats del sector públic, quedin exemptes del pagament. El Consell de Ministres recorda que el Tribunal de Justícia de la Unió Europea ha dictat sentència en diverses ocasions sobre el cànon digital. A l'octubre del 2010, la sentència Padawan invalidava el sistema de compensació implantat el 2006, per la qual cosa al desembre del 2011 el govern espanyol va aprovar un decret llei que regulava la compensació equitativa per còpia privada amb càrrec als pressupostos generals de l'Estat.  Posteriorment, al juny del 2016 l'alt tribunal europeu va assenyalar que la legislació espanyola no recollia un mecanisme que permetés a les persones jurídiques sol·licitar l'exempció del pagament o el seu reemborsament. La interpretació d'aquesta sentència va ser adoptada pel Tribunal Suprem al novembre i va anul·lar el decret llei que regulava la compensació per còpia privada amb càrrec als pressupostos. El nou cànon digital aprovat avui permet que el pagament de la còpia privada recaigui als fabricants i distribuïdors d'equips, aparells i suports de reproducció i també exceptua del pagament les persones físiques i jurídiques que justifiquin la destinació professional dels equips i suports adquirits i les entitats integrants del sector públic.  Per gestionar la facturació de la compensació equitativa per còpia privada als fabricants i distribuïdors les entitats de gestió hauran de constituir una persona jurídica que, a més, serà la responsable de gestionar les excepcions del pagament i els reemborsaments. Implantació escalonada i règim tarifari transitori El decret llei fixa una implantació escalonada per facilitar la introducció del nou model. El primer any després de l'entrada en vigor d'aquesta norma s'aplicarà de manera provisional la compensació prevista en la Disposició Transitòria Segona, que estableix tant el llistat d'equips, suports i materials de reproducció, com les quanties econòmiques amb les quals s'hauran d'abonar els autors.  Per exemple, per un telèfon mòbil o smartphone els fabricants abonaran 1,10 euros i per un dispositiu electrònic amb pantalla tàctil o tauleta, 3,15 euros. Es graven els mateixos aparells que als països de l'entorn de l'Estat, però en una forqueta de quanties més baixa. Transcorregut un any es regularà mitjançant un decret tant la relació d'equips com les quanties per adaptar-los a la realitat de la còpia privada i a les novetats tecnològiques del mercat. Les successives modificacions es faran mitjançant una ordre ministerial. El Consell de Ministres subratlla que el nou cànon digital ha estat acordat amb les entitats de gestió col·lectiva de drets de propietat intel·lectual, agrupades en l'Associació per al Desenvolupament de la Propietat Intel·lectual (ADEPI), amb les grans empreses del sector tecnològic i amb els diversos grups parlamentaris. S'espera que el Reial decret llei sigui convalidat en el pròxim ple del Congrés.

Summary: El Consell de Ministres aprova el nou cànon digital


Dorian publica divendres que ve el seu cinquè disc 'Justicia Universal' (Intromúsica Records), el retorn del grup a l'estudi amb sons "més electrònics" amb influències del rock, l'electrònica, el new wave i el pop. Es tracta d'un disc original amb 11 cançons "amb moltes cares" que, en un dels temes, reivindica la incapacitat de la classe política per frenar fenomens com el canvi climàtic o la corrupció. El grup afronta la publicació de l'àlbum amb una gira de 55 concerts arreu del món al llarg de 2018. Un fet, que els fa pensar que el treball suposarà un abans i un després a la carrera dels Dorian. "És el disc més esperat dins i fora de casa i és la primera vegada que podem disposar d'un espectacle amb un directe molt potent", ha assegurat el cantant Marc Dorian.  Pels Dorian el nou disc representa una evolució cap el futur perquè es posen al dia pel que fa a la producció i a la tecnologia. Tot i això, el treball manté l'essència amb una barreja de melancolia, eufòria i tristesa. "El grup ha fet un esforç per aprendre tècniques de producció i composició i totes les cançons funcionen com un bon engranatge", ha explicat. Segons Dorian, l'experiència prèvia els ha ajudat molt "en acotar els arranjaments". D'una vintena de cançons amb que van començar inicialment, han passat a onze temes. Des d'un punt de vista general, l'àlbum té una unitat creativa pel que fa a l'estructura de les cançons i es contraposen temes més animats amb d'altres més tranquils.  "L'obra és un viatge cap a l'interior, amb moltes cares i amb un vernís que li dona unitat", ha definit Dorian. "És equilibrat. Es pot ballar, riure i plorar", ha conclòs.    En el disc els Dorian han volgut expressar sentiments que tenen respecte els temps que corren. Així, el treball aborda la corrupció política, el canvi climàtic o la insensibilitat i l'acomodament de les persones d'Occident. Al tema 'Justícia Universal', per exemple, lamenten que el canvi climàtic sigui una realitat i que la classe política "no faci res per evitar-ho". En altres cançons també qüestionen "l'estupidesa humana" i el "profund" egoisme de la classe política. A 'Cometas' parlen de la política immigratòria del president nord-americà Donald Trump i del polèmic mur que el dirigent vol aixecar a la frontera amb Mèxic. "Amb les cançons volem expressar la perplexitat que travessa l'ésser humà contemporani, en una època en què la part espiritual de les persones ha estat substituïda pels béns de consum", ha lamentat el cantant.  "Amb una cançó, amb un disc, no canviarem el món però donem veu a l'expressió d'un malestar que compartim amb més gent", ha expressat. Dorian admet que fer una cançó sobre el procés català és "complicat" perquè quan es toquen temes polítics o socials "és molt fàcil caure en el pamfletisme". En aquest sentit, el cantant ha recordat que en el passat el grup ha tractat temes d'interès barceloní, com la "destrucció de la capital catalana a nivell urbanístic i mediambiental".   Tot i que en els seus inici la banda se sentia molt ben acollida en ciutats valencianes i gallegues, fa molt temps que tenen "molt bona parròquia a Barcelona". Igualment, el gran repte per la formació comença amb la gira de presentació del nou disc, que preveu oferir 55 concerts arreu del món. Després de passar pels Estats Units, Mèxic, Colòmbia, l'Argentina i Perú, els Dorian oferiran el 23 de novembre per primera vegada un concert en solidari a la Sala Razzmatazz de Barcelona. "Fa 10 anys, quan ens va costar més de 5 anys tenir un contracte discogràfic, no ens imaginàvem arribar fins aquí", ha recordat. "Ens fa molt feliços que després d'aquella negativa dels inicis ara publiquem el disc a més de 10 països sense trair el nostre so", ha celebrat.  Dorian ha admès que els inicis "complicats" els han ajudat. "Sense l'antecedent dels nostres inicis, el grup s'hauria trencat perquè no hauria sabut apreciar tot el que hem aconseguit", ha afirmat. El cantant ha apuntat que el fet que els Dorian no trobessin el seu lloc "els va endurir la pell" i ara "saben valorar més les coses". "Ara apreciem cada pas", ha manifestat.

Summary: Dorian retorna a les seves arrels amb la publicació del disc més reivindicatiu 'Justicia Universal'


Milers de taxistes s'han manifestat aquest dimecres al centre de Madrid en una manifestació que ha reunit representants del sector d'arreu de l'estat espanyol. Tots han exhibit pancartes diverses però amb un mateix missatge de fons: exigir al govern espanyol que "compleixi la llei" i limiti la concessió d'autoritzacions VTC (vehicles amb conductor professional) amb una proporció d'1/30 respecte les llicències de taxi. "Estem farts, indignats i cansats", ha assegurat a l'ACN Pedro Garcia Ramírez, vicepresident de l'Agrupació del Taxi Companys, que ha advertit que empreses com Uber i Cabify estan "especulant tremendament" amb el traspàs d'autoritzacions "adquirides per 36,02 euros, que després venen per 60.000 euros". Els portaveus consultats durant la manifestació d'aquest dimecres han coincidit en instar el govern espanyol, i en especial el Ministeri de Foment, a "aplicar-se la premissa de que cal complir la llei". Així, diversos representants dels taxistes han fet un paral•lelisme entre les exigències legals que fa el govern de Mariano Rajoy amb el compliment de la Constitució a Catalunya i la situació que viu el sector del taxi pel que fa al compliment de la regulació sobre les llicències VTC.   "Estem farts de veure com el govern, per allò que li interessa, diu que s'ha de complir la llei, però, en canvi, la normativa de l'1/30 se l'estan saltant per afavorir empreses nord-americanes", ha etzibat Pedro Garcia Ramírez, des de l'Agrupació del Taxi Companys, que ha definit la situació com "indignant". Alhora, ha alertat que hi ha 16.000 famílies a Catalunya amb llicències de taxi que en aquests moments estan "en perill de mort" degut a la competència que suposen els VTC. Garcia Ramírez ha senyalat també que les empreses de vehicles amb conductor professional estan "especulant" amb les autoritzacions, i ha assegurat que el volum de negoci que estan aconseguint "arriba als 700.000 euros". "D'aquí a uns anys veurem si es dediquen a dur diners a paradisos fiscals, però de moment estan posant en perill l'existència del sector del taxi", ha afegit.  Al seu torn, des del Sindicat del Taxi de Catalunya, Luis Berbel també ha reclamat a Foment que ampliï el període mínim que ha de passar abans que es pugui revendre una autorització VTC. Berbel ha apuntat que l'estat espanyol proposa un termini de dos anys, que considera "insuficient" per aturar "l'especulació". Més contundent s'ha mostrat Julio Sanz Garcia, president de l'Associació Nacional del Taxi, que ha lamentat que la d'aquest dimecres ha estat la setena protesta que el sector organitza durant el 2017 per reclamar més control en l'atorgament d'autoritzacions VTC. "Hem arribat al límit de la nostra bona voluntat", ha afirmat, exigint a Foment que atengui les peticions del sector. "Si no, pensarem que són còmplices de l'escarni col•lectiu que estem patint", ha reblat. En aquest sentit, Sanz Garcia ha criticat que l'estat espanyol anunciï públicament el fre a les concessions VTC mentre, alhora, regularitza noves autoritzacions, en relació a les recents sentències judicials que l'han obligat a fer-ho. Segons el president de l'Associació Nacional del Taxi, Foment actua "per la porta del darrere" i li retreu "manca de voluntat política".  La manifestació d'aquest dimecres a Madrid ha estat el punt àlgid d'una aturada de 24 hores que el sector ha convocat arreu de l'estat espanyol per protestar contra l'arribada de noves llicències de vehicle amb conductor professional. Com a mesura de pressió, Julio Sanz Garcia ha amenaçat amb mantenir el sector en vaga de forma indefinida, però altres associacions de taxistes i sindicats consultats per l'ACN han declinat arribar a aquest extrem per no perjudicar excessivament els usuaris.

Summary: El sector del taxi clama a Madrid per exigir al govern espanyol que limiti la concessió d'autoritzacions VTC


Una cinquantena de veïns s'ha concentrat aquest dissabte a la tarda davant del número 14 del carrer Príncep de Viana al barri del Raval de Barcelona per denunciar ''la inacció'' de les entitats bancàries davant l'ocupació del bloc i ''el repunt'' de narcopisos. Els veïns alerten que després de les macrooperacions policials, els traficants de droga han tornat a ubicar-se en pisos buits de la zona i que la passivitat del les entitats bancàries a l'hora de denunciar impossibilita l'acció policial i de les administracions. Per això, demanen als bancs propietaris d'aquests edificis que actuïn. Denuncien que la situació els porta brutícia, baralles i inseguretat i que fa degradar el barri.  Els veïns han penjat una pancarta a l'entrada del carrer Príncep de Viana amb el lema ''Sabadell i BBVA patrocinen els narcopisos''. ''Que no trafiquin amb la teva vida'' i s'han acabat concentrant davant el número 14 i 9 d'aquesta via per mostrar el seu rebuig a l'ocupació d'aquests habitatges. Han cridat ''fora traficants del barri'' i han llegit un manifest on exigeixen als bancs actuar per evitar aquesta situació. Alguns dels inquilins han sortit a la terrassa per increpar els concentrats i fins i tot han tirat aigua per fer-los fora de la vorera.  Segons ha explicat Ángel Cordero, portaveu d'Acció Raval, després de les macrooperacions contra els narcopisos el fenomen va quedar molt reduït però assegura que dos o tres mesos han tornat a ''repuntar'' en habitatges o blocs d'entitats financeres o fons d'inversió que no denuncien i per tant, impossibiliten que la policia i l'administració pugui actuar.  Per Cordero, intentar solucionar el problema únicament des d'una vessant policial, l'únic que s'aconsegueix és ''desplaçar el problema'' i en canvi, que la propietat d'aquests habitatges siguin bancs o entitats financeres ho deixa molt fàcil a les màfies. Al carrer Príncep de Viana, diu Cordero, el número 14 està tot ocupat i ja s'ha ocupat també algun habitatge del número 9. Els veïns, com el Luis Rojas, explica que han de suportar veure baralles, crits, puntades a les portes i que fins i tot han hagut de veure com tiraven droga als patis i després l'anaven a buscar.  Denuncia també que tota aquesta situació genera més sensació d'inseguretat entre els veïns de la zona i critica que l'augment de la presència policial a Barcelona des de l'estiu passat s'ha destinat als més ''desfavorits'' com són els manters o els joves migrants. ''Les mesures policials per si soles no són suficients'', diu Cordero, que afegeix que calen més mesures socials i l'exigència que les entitats propietàries es facin càrrec dels pisos i els posin al servei de l'emergència social.

Summary: Els veïns del Raval demanen als bancs propietaris d'habitatges buits que actuïn contra el ''repunt'' de narcopisos


La Guàrdia Urbana va identificar dimarts a la tarda una dona que estava bevent en un bar del carrer Robador, al districte de Ciutat Vella de Barcelona, perquè no estava fent cas a la seva filla de dos anys. Segons fonts municipals, la menor estava al cotxet al bar amb la seva mare, que no li feia cas. Els agents van ser alertats per vianants, que van obrir diligències i van informar de la situació a Serveis Socials i a la Direcció General d'Atenció a la Infància i l'Adolescència (DGAIA). La menor va quedar sota la protecció d'un familiar, ja que la mare estava en estat d'embriaguesa. La dona va quedar identificada per un delicte d'abandonament de menor.

Summary: Identificada una dona que estava bevent en un bar de Ciutat Vella i no estava fent cas de la seva filla de 2 anys


Les exportacions gironines han caigut un 5% durant el mes d'agost, sobretot arrossegades pel descens de vendes de la indústria química. En aquest sector, que inclou les farmacèutiques, la davallada dobla la mitjana i se situa al 10,6%. Segons recull l'estadística que periòdicament publica el Ministeri, l'agost tampoc ha estat un bon mes per a l'alimentari i les càrnies, perquè les empreses que formen part del clúster han venut un 4,3% menys als mercats exteriors. Els mals registres de l'agost fan que l'acumulat de l'any continuï en negatiu, i encara s'estigui per sota dels registres assolits al 2017. En concret, en el que portem de 2018 les empreses gironines han exportat productes per valor de 3.543,8 milions d'euros (MEUR), cosa que suposa un 1,5% menys que l'any passat. Les dades del Ministeri d'Indústria confirmen que l'augment del 15% que van registrar les exportacions gironines al juliol va ser, realment, una flor d'estiu. I és que a l'agost, les vendes de les empreses gironines a l'exterior han tornat a entrar en números negatius. En concret, durant aquest mes s'han fet exportacions per valor de 370,5 MEUR, cosa que suposa una caiguda del 5,5% en comparació amb el mateix període del 2017. L'estadística confirma que els dos sectors que són motor de l'economia gironina (l'alimentari i el químic) han perdut embranzida. I això, després que al juliol tornessin a remuntar vendes (de fet, aquell mes, les exportacions de les químiques gironines van arribar a créixer fins a un 36%). Les dades del Ministeri recullen que, durant l'agost, l'alimentari gironí ha venut un 4,3% menys en mercats exteriors (178,8 MEUR). I dins aquest sector, la preeminència del clúster carni és innegable, perquè suposa més del 60% de les vendes (109,24 MEUR). Ara bé, aquell sector que realment ha passat un mes negre és el de les químiques. De veure com les seves exportacions creixien amb força durant el juliol, ara a l'agost ha vist com les seves  vendes a l'exterior no només es frenaven -situant-se en 55,3 MEUR- sinó que fins i tot arribaven a caure fins a doblar la mitjana. I és que, en aquest cas, d'un any per l'altre el descens d'exportacions ha estat del 10,6%. Sense remuntar el 2017 Els descensos que han registrat les exportacions gironines a l'agost fan que, de retruc, en l'acumulat de l'any encara s'estigui per sota dels registres del 2017. Els bons registres del juliol van permetre reduir aquest diferència fins al -0,8%. Però ara, un cop incorporades les dades d'agost, el descens ja s'ha enfilat fins al -1,5%. En total, en el que portem de 2018, les empreses de la demarcació han exportat per valor de 3.543,8 MEUR. Caldrà veure si, en el que queda d'any, les firmes gironines podran remuntar registres. França, molt per damunt de la resta Al costat dels productes, l'estadística del Ministeri també recull quins són els principals destins de les exportacions gironines. I aquí, com ja és habitual, les dades fan palès com les empreses del territori continuen apostant pel seu mercat tradicional (la Unió Europea). El país que rep el gruix de les exportacions és França, on a l'agost s'hi van fer vendes per valor de 93,14 MEUR. I de fet, aquest país es troba molt per damunt de la resta, ja que a França el segueixen Alemanya (26,97 MEUR), Itàlia (22,85 MEUR), Portugal (21,92 MEUR) i el Regne Unit (20,70 MEUR). El sisè lloc de la llista ja l'ocupa, però, la Xina (on a l'agost les empreses gironines hi van exportar productes per valor de 17,53 MEUR). Com a destins extracomunitaris, destaquen també Corea del Sud i els Estats Units (que ocupen, respectivament, el novè i desè lloc de la llista). Superiors a les importacions Per últim, l'estadística del Ministeri també permet veure com, durant l'agost, les vendes a l'exterior que es fan des de les comarques gironines continuen essent superiors a les importacions (ja que aquestes últimes s'han situat en 190,8 MEUR davant els 370,5 MEUR de les exportacions). Ara bé, sí que cal dir que, durant l'agost, allò que es va importar de mercats exteriors va créixer un 7,4% en comparació amb el mateix mes del 2017.

Summary: Les exportacions gironines cauen un 5% a l'agost arrossegades pel descens de vendes de la indústria química


La Federació de Sanitat de CCOO de Catalunya denuncia que les treballadores de la residència Serafí Casanovas de Sort pateixen una situació "precària" i "no poden més". Aquesta residència assistida per a persones grans és propietat del departament de Treball, Afers Socials i Famílies, però la gestió la té delegada a una empresa privada, Eulen Servicios Sociosanitarios. Des de CCOO exigeixen a aquesta empresa que contractin com a mínim una auxiliar, almenys per donar suport els caps de setmana, i més hores de neteja. Així, afegeixen, els residents i treballadors tindran més qualitat d'assistència i de treball. El sindicat denuncia la "sobrecàrrega laboral" que pateixen les treballadores. Amb 42 residents, la majoria dels quals necessiten ajuda per funcions bàsiques com ara menjar, dutxar-se o anar al lavabo, només hi ha tres auxiliars (si ningú té vacances o es troba malament i no pot anar a treballar), més un reforç per fer dutxes.  Expliquen que a les tardes entre setmana només hi ha tres auxiliars i que a les tardes del cap de setmana "tot empitjora" perquè hi ha tres auxiliars al matí i tres per la tarda per fer-ho tot, fins i tot obrir la porta, respondre el telèfon i atendre les famílies. Algun cap de setmana, denuncien, no hi ha ni servei d'infermeria. "Estan completament soles per atendre catorze residents per auxiliar". "És terrible l'angoixa que pateixen perquè es impossible arribar a tot", asseguren. Recorden que el material com ara llits, grues o baranes així com l'obertura de la porta és responsabilitat del departament i que aquest també "obvia posar-hi remei, sempre amb la mateixa cantarella: no hi ha diners".  El sindicat també denuncia que les treballadores de neteja són "insuficients". Només una està a temps complert i dues a temps parcial i han de fer tota la neteja i bugaderia del centre. A més, afegeixen, la majoria dels dies només són dues perquè una fa descans, la qual cosa agreuja encara més la situació. A conseqüència de tot això, alerten, "cada cop hi ha més personal de baixa o van a treballar medicades". L'atenció als usuaris, destaquen, també se'n ressent ja que "no pot ser l'òptima que necessiten", encara que l'administració defensi que existeix una atenció "centrada en la persona". Entenen que Eulen és una empresa privada, que legítimament ha de tenir beneficis, però alerten que és molt complicat trobar treballadores per a aquest sector tan "precari", amb salaris "baixos" i "molta càrrega de treball" i denuncien que en lloc de cuidar-les, les sobrecarreguen més.  Per tot això, aquesta denúncia pública, asseguren, és una "alerta" i una "petició d'auxili" Tot i aquesta "precarietat" demanen "respecte i dignitat" per als avis i per a elles mateixes perquè "ja no poden més".

Summary: CCOO denuncia la "precarietat" que pateixen les treballadores de la residència Serafí Casanovas de Sort


El president de la Generalitat, Carles Puigdemont, ha volgut felicitar i "posar en valor" l'actuació dels Mossos d'Esquadra per desmantellar la xarxa criminal de robatori de coure que "castigava el país". Puigdemont ha criticat que els robatoris servissin per "posar en dubte la capacitat" del cos policial "per afrontar grans desafiaments". Sense citar-lo, el president de la Generalitat ha recordat les paraules del ministre de l'Interior, Jorge Fernández Díaz, en què va atribuir aquests delictes a Catalunya amb una mala "coordinació" del policia catalana i altres cossos de seguretat de l'estat espanyol. " Els Mossos d'Esquadra no només són competents, eficaços i professionals sinó que són un cos de confiança", ha destacat Puigdemont.

Summary: Puigdemont defensa els Mossos com un cos "competent" i lamenta que se'ls desacredités amb els robatoris de coure


La líder del Front Nacional, Marine Le Pen, va proclamar-se vencedora a la primera volta de les eleccions presidencials al departament dels Pirineus Orientals, amb el 30% dels vots. Aquest diumenge, mesura les seves forces i s'enfronta al candidat socioliberal d'En Marxa, Emmanuel Macron, en la segona volta. El suport que Le Pen va rebre a les urnes, però, és difícil de trobar a peu d'urna quan es demana als electors per qui s'han decantat.  Molt no volen desvetllar el seu vot i només ho diuen obertament aquells que han donat suport a Macron. En ocasions, malgrat no ser el seu candidat ideal o no haver-lo votat a la primera volta, reconeixen que l'objectiu és "aturar Le Pen i el Front Nacional". Alguns votants catalanistes, més, critiquen que Le Pen practica el "jacobinisme més crític" i que vol acabar amb les llengües que no siguin el francès. "Amb Le Pen, la nostra llibertat està en perill", alerta una veïna de Perpinyà que dona suport a Macron.

Summary: Els votants de Le Pen s'amaguen a peu d'urna a Perpinyà


La Universitat Politècnica de Catalunya (UPC) s'ha situat com a primera de l'Estat en captació de recursos del programa europeu de recerca i innovació Horizon 2020, segons els resultats provisionals dels darrers informes del Centre per al Desenvolupament Tecnològic Industrial (CDTI), corresponents al període 2014-2018. A més se situa com a cinquena entitat estatal en aquest rànquing, per darrere del Consell Superior d'Investigacions Científiques (CSIC), la Fundació Tecnalia Research & Innovation, el Barcelona Supercomputing Center i Atos Spain. La UPC ha participat en 125 projectes de recerca, dels quals n'ha coordinat 39, durant el període 2014-2018. Entre les 20 entitats espanyoles amb més retorn econòmic continuen destacant també el Barcelona Supercomputing Center, que participa en 111 projectes finançats en el programa H2020 i en coordina 30, i l'Institut de Ciències Fotòniques, que pren part de 66 projectes i en coordina 36. Els dos centres estan vinculats a la UPC i figuren en el tercer i el desè lloc, respectivament. Pel que fa a la ciència excel·lent, el primer pilar del programa H2020, l'Institut de Ciències Fotòniques se situa entre les deu entitats amb més subvenció per a projectes distingits en aquest àmbit amb ajuts del Consell Europeu de Recerca. Quant a les dades per comunitats autònomes, Catalunya continua essent la primera en finançament procedent del programa H2020 amb un milió d’euros, un 29,7% dels fons obtinguts pel conjunt de l'Estat espanyol.

Summary: La UPC, primera de l'Estat en captació de recursos del programa europeu de recerca i innovació Horizon 2020


El secretari general de la Unió General de Treballadors (UGT) a Catalunya, Camil Ros, ha donat llibertat als militants del sindicat perquè triïn si l'1 d'octubre aniran a votar o no al referèndum sobre la independència. En una entrevista al programa 'Un dia més' d'UA1 Ràdio, Ros ha assegurat que, d'una banda, "qui vulgui anar a votar ho ha de poder fer sense que cregui que està fent una cosa contrària a l'organització sindical". A més, el secretari general de la UGT ha afegit que, pel contrari, qui no vulgui anar a votar perquè creu que el referèndum ha de ser "pactat i dins d'un marc legal, també ha de saber que no fa res en contra" del sindicat. D'altra banda, Ros s'ha mostrat esperançat que, després de l'1-O, hi hagi una entesa entre la Generalitat i l'executiu espanyol. El secretari general de la UGT -sindicat que forma part del Pacte pel Referèndum- també ha sentenciat que no creu que l'estratègia del Govern passi per demanar a la seva organització que cedeixi els locals perquè siguin seus electorals durant l'1-O. De fet, Ros suposa que l'executiu que encapçala Carles Puigdemont "mirarà de fer-ho als llocs de sempre". I, en cas que no pugui ser així, "buscaran algun local públic, propietat de la Generalitat", ha conclòs.

Summary: La UGT dona llibertat als seus militants per votar al referèndum


Els negociadors donen per fet que no es concretarà la revisió dels concerts educatius ACN Barcelona.-Representants de Junts pel Sí i de la CUP han començat a abordar aquest dimecres els temes més espinosos de la negociació com la gestió d’ATLL o el projecte BCNWorld. Segons fonts pròximes a la negociació, s’està analitzant el marge legal que hi ha en cada projecte i els costos econòmics que suposaria modificar aquestes operacions però encara no s’ha entrat en la fase de prendre decisions. Tot i així, les dues parts valoren positivament la reunió que aquest divendres al matí han celebrat al Parlament i que s’ha allargat tot el matí. Sobre els concerts educatius, les dues parts donen per fet que no s’arribarà a una concreció, tot i que la proposta inicial de JxSí apostava per retirar-los quan caduquin en el cas dels centres d’educació que segreguen per sexes.  Les negociacions entre Junts pel Sí i la CUP han entrat a la recta final posant sobre la taula qüestions polèmiques com la gestió d’ATLL i el projecte de BCNWorld. Fonts de les dues parts han assegurat que la trobada ha anat bé, tot i que les converses encara no estan en un moment de prendre decisions sinó d’explorar les possibilitats que hi ha des d’un punt de vista legal i econòmic.  Les propostes de la CUP que recull el document ‘Fil a l’agulla’ incloïen la retirada de projectes com el VISC+,  el Consorci Sanitari de Lleida, Aigües Ter-Llobregat (ATLL) o el projecte de BCN World.  En les últimes reunions que s’han celebrat, també s’han tractat qüestions com la hisenda pròpia i els negociadors asseguren que sobre aquest tema les converses han anat bé. De fet, Junts pel Sí ha detectat un canvi en l’actitud dels negociadors de la CUP i ara els veuen amb més predisposició per l’acord. En els últims dies de campanya, Democràcia i Llibertat ja no dirigeix els missatges cap a la CUP quan, en canvi, durant els primers dies el candidat Francesc Homs s’hi va referir en diverses ocasions de manera molt crítica. Concertes educatius Les dues parts de la negociació donen per fet que la qüestió dels concerts educatius no quedarà concretada en l’acord amb què es treballa. Tot i que aquest tema apareixia en la proposta inicial de pla de xoc de Junts pel Sí que es va fer pública el passat 4 de desembre. Concretament, el text de la proposta feia referència a “garantir que es retirin els concerts educatius-quan caduquin- als centres d’educació no mixtos i no atorgar-ne de nous en aquests casos”. Però, tot apunta que aquest redactat no apareixerà en un possible preacord. El mateix candidat de Democràcia i Llibertat, Francesc Homs, ha assegurat aquest dimarts en el cara a cara amb el cap de llista d’UDC, Josep Antoni Duran i Lleida, que l’acord en educació amb la CUP es basa en el respecte a les competències i als consensos amb la comunitat  educativa, tal com estableix l’annex de la resolució independentista aprovada pel Parlament. Segons Homs, aquest redactat significa que preval la LEC, una llei que no estableix reduir concerts educatius a escoles que segreguen per sexes. Pla de xoc entre 250 i 300 MEUR Junts pel Sí calcula que el pla de xoc que es pugui acabar acordant amb la CUP tindrà un pressupost d’entre 250 i 300 MEUR. I aquestes mateixes fonts, recorden que CiU i ERC ja van acordar a través d’un annex als pressupostos del 2015 una inversió de 100 MEUR en polítiques socials.

Summary: Junts pel Sí i la CUP comencen a abordar els temes més espinosos com la gestió d'ATLL i BCNWorld


Els alumnes d'educació infantil i primària de l'Escola El Bruc (a l'Anoia) estan construint més d'una trentena de caixes niu per combatre la gran plaga de la processionària del pi que enguany ha afectat boscos d'arreu de Catalunya. En col·laboració amb el consistori bruquetà i el Parc Natural de la Muntanya de Montserrat, els alumnes més grans han estat els encarregats de construir les caixes, mentre que els més petits les estan pintant. El director del centre, Pep Torras, ha explicat a que a l'escola tothom està "molt sensibilitzat" amb el respecte a la natura i ha avançat que dissabte s'organitzarà una activitat amb les famílies per anar a penjar les caixes al bosc, amb l'ajuda dels tècnics del Patronat i els Agents Rurals. La plaga de la processionària del pi ha estat especialment virulenta aquest any als boscos catalans degut a les altes temperatures. L'afectació d'aquests insectes defoliadors ha estat destacable a comarques com el Berguedà, el Pallars Jussà, l'Alta Ribagorça, la Cerdanya o el Solsonès, però, en general, s'ha estès per tot el territori afectant, fins i tot, als parcs de l'interior de poblacions com Girona.   Al llarg d'aquest hivern i primavera s'han dut a terme diferents actuacions, tant des del Govern com dels propis municipis afectats. Des d'aquest dimarts, els alumnes de l'Escola El Bruc, amb la col·laboració del consistori i del Parc Natural de la Muntanya de Montserrat, estan duent a terme una activitat per posar el seu granet de sorra en la lluita contra la processionària del pi.  Així doncs, els alumnes de primer a quart de primària han estat els encarregats d'elaborar un total de 34 caixes niu, mentre que els més petits les estan pintant. L'objectiu de col·locar caixes niu als boscos afectats per la processionària és protegir diverses espècies d'ocells, com les mallerengues, que tenen una gran activitat insectívora. La col·locació al bosc d'aquestes caixes, juntament amb altres trampes, permet contribuir al control biològic de la plaga.  El director del centre, Pep Torras, ha relatat que volien que tota l'escola participés en l'activitat i, per això, s'hi ha implicat des dels alumnes de P3 fins els de sisè de primària. Segons Torras, tant els docents del centre, com també els alumnes i les seves famílies estan "molt sensibilitzats" amb el respecte per la natura pel fet d'estudiar i viure en un entorn natural molt a prop d'espais protegits com el Parc Natural de la Muntanya de Montserrat.  De fet, aquesta no és la primera activitat d'aquestes característiques en què participa l'escola del Bruc, ja que el passat 7 de maig el centre es va sumar a la iniciativa de reforestar els boscos que es va cremar el mes de juliol del 2015 a Òdena. L'activitat va consistir en recollir llavors per introduir-es en unes boles d'argila i, posteriorment, llançar-les a la zona cremada perquè, un cop germinin, evitaran l'erosió del sòl. En aquest sentit, Torras ha explicat que l'incendi d'Òdena també va afectar molt de prop les famílies del centre i, per això, creu que quan s'organitzen activitats d'aquests característiques hi ha molta implicació. Precisament, els pares dels alumnes també han estat convidats a l'activitat d'elaborar i pintar les caixes niu. Dos d'ells, la Lourdes Ragué i el Roc Rius, han valorat molt positivament la iniciativa i creuen que és interessant fomentar més actes d'aquestes característiques. Ragué considera que "només tenim una terra i, per això, l'hem de conservar i cuidar". Per ella, aquestes activitats de natura "són molt bones per ensenyar als nens aquests valors i més en un moment en què molts d'ells es crien en entorns que no són rurals i cada cop més encimentats".  La iniciativa es clourà aquest dissabte amb la instal·lació de les caixes niu als boscos que hi ha a l'entorn del Parc Natural de la Muntanya de Montserrat. Les famílies podran acudir-hi amb els seus fills i rebran l'assessorament de tècnics del Parc i també dels Agents Rurals.

Summary: Els alumnes de l'escola del Bruc construeixen caixes niu per combatre la processionària del pi a Montserrat


Un grup de metges de la sanitat concertada ha tallat la Ronda de Dalt durant uns minuts a l'altura de la sortida 6, la de Vallcarca-Balmes, després d'haver-se concentrat davant del Consorci de Salut i Social de Catalunya, situat a l'avinguda Tibidabo. Eren uns 300 facultatius. Unitats antiavalots dels Mossos d'Esquadra s'hi han apropat però no han arribat a desplegar-se. Prèviament, un representant sindical ha sortit de la seu del consorci i ha cridat a desconvocar la mobilització perquè havia aconseguit un compromís de negociació. Els concentrats no han volgut aixecar la protesta i s'han dirigit llavors a la ronda.  Durant la protesta han cridat consignes com 'Més bates i menys corbates' i 'Sigueu conscients que ens hem fet valents'. Ja a la ronda, en veure arribar els Mossos han cridat 'A la sanitat no se l'amenaça'.

Summary: Un grup de metges en vaga talla la ronda de Dalt de Barcelona


El jutge Pablo Llarena ha donat trasllat a la Fiscalia per tal que es posicioni sobre si considera que el Tribunal Suprem ha d'assumir la investigació oberta a Barcelona contra Josep Maria Jové i Lluís Salvador. El passat 23 d'abril, el jutjat d'instrucció 13 de Barcelona va remetre un escrit al jutge del Suprem perquè sotmetés al seu criteri la possibilitat d'ampliar la causa per rebel·lió i incloure-hi també l'exsecretari general del Departament d'Economia i Hisenda, Josep Maria Jové, i l'exsecretari d'Hisenda Lluís Salvadó. Fins ara, tots dos estan investigats a Barcelona, però el jutge ha sol·licitat que el seu cas s'uneixi als del Govern, la Mesa i els 'Jordis', que el jutge Llarena instrueix al Suprem. Abans de prendre una decisió, Llarena vol conèixer la decisió de la Fiscalia. Al Suprem Llarena ja ha processat 25 persones. Si accepta la causa del jutjat 13, aquesta xifra podria augmentar. En la sol·licitat del 13 s'apunta que ambdós són diputats i que, per tant, per la seva condició d'aforats han d'estar investigats al Suprem.  En l'escrit remès el passat 23 d'abril, el jutge d'instrucció de Barcelona diu que tots dos "acceptaven plenament la possibilitat que, per aconseguir els seus fins, es requerissin actes de violència al tenir que acudir a la via de la declaració unilateral".  La Guàrdia Civil va detenir els dos alts càrrecs en el marc dels registres fets a la Conselleria d'Economia el passat 20 de setembre. Les parts van rebre notificació d'aquest moviment aquest dimarts.  Fonts de l'alt tribunal han informat que la Fiscalia haurà d'informar sobre "competència i continguts" abans que Llarena es pronunciï sobre si accepta o no la causa.

Summary: Llarena demana opinió a la Fiscalia sobre l'opció d'assumir la investigació de Salvadó i Jové


El director de TV3, Vicent Sanchis, ha respost de nou les acusacions de manipulació de la televisió pública en una conferència a l'Institut de Seguretat Pública de Catalunya amb motiu de l'obertura de l'any acadèmic 2018-2019. "Volem ser una màquina d'agitació en el millor sentit, agitar les persones i les consciències. Volem informar i interpretar bé la realitat, no amagar res", ha reflexionat. En aquest sentit, Sanchis ha assegurat que qui acusa els mitjans d'adoctrinar "considera que la gent que els mira són idiotes". Així mateix, ha demanat als agents evitar fer el "caldo gros" en l'ús de les xarxes socials i no fer prevaldre la raó "del més fort", perquè potser no és "la del més just". "Entenc que parlo amb gent acostumada a la disciplina, però que també s'ha d'acostumar a mirar el què és just i el què no. La força no sempre és justa", ha reblat, alhora que demana treballar "amb honestedat". Davant de tot això, ha assegurat que tant la policia com els mitjans només els queda la "credibilitat" i el "prestigi" per continuar treballant. Paral·lelament, també ha demanat als agents anar amb cura en l'ús de les xarxes socials per evitar unir-se "al caos, al qüestionament i la bronca". Sanchis ha assegurat haver-ne "estat víctima" per part "d'alguns altres cossos policials" i creu que és una actitud que no han de tenir ni la premsa pública amb vocació de servei al país ni una policia amb la mateixa vocació. En aquest sentit, també ha assegurat que la televisió pública catalana no té competència ni pública ni privada perquè "TVE no té vocació de ser-ho, els fets ho demostren". "Això no vol dir que tinguem l'ajuda, la comprensió o la complicitat des de l'Estat, que no passa. Hi ha moltes dificultats per fer la feina", ha afirmat.  Així, creu que alguns conceben TV3 com una televisió regional i que volen "antropològica" i acusa l'Estat de no acabar d'entendre els mitjans públics catalans fins al punt que a vegades els "agradaria" que no hi fossin.

Summary: Sanchis: "Qui acusa els mitjans d'adoctrinar considera que la gent que els mira són idiotes"


La covid-19 destrueix prop de 170.000 llocs de treball ACN Barcelona.-La demarcació de Barcelona ha registrat un increment d'aturats de 36.700 persones durant el segon trimestre per l'impacte del coronavirus, fins als 339.400, segons dades de l'Enquesta de Població Activa que ha publicat aquest dimarts l'INE. La taxa d'atur ha quedat fixada en un 12,45% davant el 10,58% del primer trimestre. Pel que fa la població ocupada, ha caigut en 169.800 persones i entre abril i juny va ser de 2.387.200 persones (58,53%). En el conjunt de Catalunya, les dades ja recullen de ple l'efecte de la pandèmia, que en el segon trimestre ha causat la destrucció de 223.700 llocs de treball i un increment de la xifra d'aturats de 61.300 persones en comparació als tres primers mesos de l'any. La taxa d'atur s'ha situat en el 12,78%.

Summary: La demarcació de Barcelona registra 36.700 aturats més al segon trimestre i la taxa puja fins al 12,45%


El candidat d'En Comú Podem, Jaume Asens, ha reivindicat aquest divendres la seva candidatura com "la garantia" perquè Ciutadans no obtingui cap escó a Girona. Durant una atenció als mitjans a la capital gironina, Asens ha explicat que les enquestes apunten que el sisè escó de la demarcació oscil·la entre els comuns i la formació taronja, que podria obtenir per primera vegada representació territorial, i ha demanat que el vot "progressista i catalanista" es concentri en ECP perquè són "els únics" que podrien evitar-ho i "parar-los els peus". D'altra banda, aquest últim dia de campanya electoral el candidat d'ECP ha assegurat que les sensacions són bones i creu que poden "trencar pronòstics". "Podem aconseguir guanyar les eleccions a Catalunya", ha confiat Asens, que ha reconegut que "no serà fàcil però no és impossible". En relació a les enquestes, el candidat dels comuns ha defensat que han nascut "per desafiar les enquestes", en resposta als resultats inferiors respecte les darreres eleccions, tot i que després ha afegit que els sondejos apunten que poden "remuntar" i "consolidar la tendència". Asens ha insistit en què són "el doble vot útil" perquè creu que poden frenar tant un govern de Vox amb PP i Cs com "l'amenaça real" d'un executiu de Ciutadans amb el PSC, i ha reivindicat la possibilitat d'un govern dels socialistes amb EPC i Unides Podem. Per la seva banda, el candidat al Congrés per la demarcació gironina, Joan Luengo, ha assegurat que "batallaran" al Congrés i ha apuntat que són "l'única" formació que ha presentat propostes concretes per al territori. Així, Luengo ha demanat el vot per la seva candidatura per aconseguir el màxim número de diputats i "fer Jaume Asens ministre".

Summary: Asens creu que els comuns poden guanyar a Catalunya perquè les enquestes indiquen que "remuntaran"


Una dotzena de carreteres estan tallades pel temporal, segons ha informat el Servei Català de Trànsit. La C-38 està tallada per neu a Molló, però a la majoria de vies el problema són les inundacions o arbres caiguts pel vent. Així, hi ha acumulacions d'aigua que impedeixen la circulació a la C-35 entre Sant Celoni i Santa Maria de Palautordera, a la C-31 a Ullà, a la C-260 a Roses i a la GI-643 a Torroella de Montgrí. A més, la TP-3311 està inundada a Santa Bàrbara en sentit sud, i a la C-32 hi ha dos carrils tallats a Castelldefels en sentit sud. També hi ha afectació viària a la C-17 a Tagamanent. La caiguda d'arbres talla la TV-3031 a Tivissa, la T-734 a Marçà i la C-1413a a Sentmenat. En el cas de la T-202 a la Nou de Gaià el que hi ha caigut és un pal elèctric. (Aquesta notícia actualitza l'anterior sobre el mateix tema amb nova informació) També es fa pas alternatiu a la BV-5111 a Arenys de Munt per obstacle a la via. A la BV-2005 a Torrelles de Llobregat hi ha hagut despreniments de terra i arbres i també està tallada. El vent obliga a interrompre la circulació a la BV-4024 al Coll de Pal. D'altra banda, és obligatori utilitzar cadenes a la GIV-5201 a Viladrau, la GI-521 a Riudaura, la GI-501 a Agullana, la T-330 a Arnes, la T-334 a Horta de Sant Joan, la BV-4031 a Castellar de n'Hug i la C-153 a Rupit i Pruit. A l'N-260 està restringit el pas a vehicles pesants entre Ribes de Freser i Urtx.

Summary: ACTUALIZACIÓ:Una dotzena de carreteres tallades pel temporal


L'assaig clínic promogut per l'Estat espanyol per prevenir la covid-19 en professionals sanitaris ha incorporat 646 participants fins al juliol. Es tracta de treballadors sociosanitaris de catorze comunitats autònomes. En els pròxims mesos, l'estudi preveu reclutar 2.080 participants més a l'Argentina, Bolívia, Mèxic, l'Uruguai i Veneçuela. L'assaig clínic necessita assolir la xifra de 4.000 participants per poder proporcionar una resposta científica sòlida, segons informa el Ministeri de Sanitat en un comunicat d'aquest dimecres. L'objectiu de l'assaig, anomenat 'Épicos', és avaluar el risc de desenvolupar coronavirus en el personal sociosanitari mitjançant l'administració preventiva i aleatòria de fàrmacs amb un grup placebo. D'aquesta manera, es compara l'eficàcia preventiva de tres tractaments amb alt perfil de seguretat utilitzades per altres malalties: hidroxicloroquina, antiretrovirals i la combinació de tots dos. L'equip d'investigadors està liderat des del Pla Nacional sobre la Sida del Ministeri de Sanitat.

Summary: L'assaig clínic de l'Estat per prevenir la covid-19 en sanitaris incorpora 646 professionals dels 4.000 necessaris


La Comissió de Política Territorial i d'Urbanisme de Catalunya ha emès aquest dimarts el darrer informe favorable del Pla director urbanístic i aeroportuari (PDUA) de l'aeròdrom de la Cerdanya, amb la qual cosa aquest es podrà aprovar definitivament. La nova proposta ordena l'àmbit, el racionalitza i redueix de forma molt considerable les previsions de creixement contingudes al document anterior, que es va a començar a tramitar l'any 2015. D'aquesta manera, es blinda l'equipament contra qualsevol ampliació de superfície i s'emfasitza la protecció del paisatge cerdà, ja que 37 hectàrees queden situades fora del recinte de l'aeròdrom i seran zona protegida on, per tant, no es permetrà cap edificació i se'n garantirà l'ús públic. El PDUA de l'aeròdrom de la Cerdanya va ser aprovat inicialment l'abril del 2015 i sotmès a informació pública, però la seva tramitació definitiva es va posposar per tal de donar resposta a les inquietuds sorgides als municipis de l'entorn i el conjunt de la comarca. Des de llavors, el Departament de Territori i Sostenibilitat, els ajuntaments afectats i el Consell Comarcal han treballat conjuntament per acordar una nova proposta. L'estiu del 2017 es va remetre a les entitats municipals el document modificat d'acord amb els nous paràmetres acordats, per a què poguessin valorar-lo i fer-hi aportacions. Fruit d'aquest procés de treball es va confirmar la voluntat de mantenir l'aviació lúdica i esportiva, ultralleugers, globus aerostàtics i vol a vela com a activitat de referència de l'aeròdrom, que ha caracteritzat la instal·lació des dels anys 70, sense admetre l'aviació comercial. Amb aquestes premisses, el PDUA es va aprovar novament en fase inicial a l'abril de 2019 i es va tornar a sotmetre informació pública i a audiència dels ajuntaments afectats. En total, s'han rebut quatre al·legacions de particulars i associacions i quatre informes dels ajuntaments i consells comarcals. L'objectiu del Pla, que aborda tant els aspectes urbanístics com els aeroportuaris, és qualificar la zona de servei, detallar les servituds aeronàutiques que afecten els terrenys de l'entorn, ordenar tot l'àmbit i especificar les condicions que s'han de respectar per al funcionament de la infraestructura. Protecció del paisatge i manteniment de la pista El document que s'ha aprovat aquest dimarts rebaixa la categoria aeroportuària de la instal·lació, passant de 2B a 1B, que només permet aviació privada i no precisa d'allargament de la pista actual. D'aquesta manera, es permet l'enlairament i aterratge d'avions de fins a 24 metres d'envergadura, però es limita l'envergadura a 15 metres per als avions a motor i només es permeten naus de fins a 24 metres per a l'aterratge dels planadors de vol sense motor. En la mateixa línia, es redueix la superfície qualificada com a sistema aeroportuari, passant de les 43,6 hectàrees previstes al 2015 a les 25 del nou Pla. El sostre edificable total dins del recinte també passa dels 25.326 metres quadrats als 6.976, sumant tant les construccions actuals com les futures: 250 metres quadrats nous a la zona d'activitats complementàries, en lloc dels 13.000 previstos, i 2.900 de nous hangars -i destinats majoritàriament a aparells de vol sense motor- enfront dels 9.000 anteriors.  També cal remarcar que s'ha suprimit l'ús residencial complementari i també l'escola de vol que preveia l'anterior document. Finalment, s'ha precisat l'estudi d'impacte acústic, s'ha establert la necessitat que els nous edificis tinguin un consum energètic pràcticament nul i s'ha fixat l'obligació d'habilitar punts de recàrrega per a vehicles elèctrics. Mentre, l'enllumenat exterior del recinte també ha de contribuir a evitar la contaminació lumínica i preservar la qualitat del cel nocturn.

Summary: Aprovat definitivament el Pla director urbanístic i aeroportuari de l'aeròdrom de la Cerdanya


Les exportacions gironines han crescut un 12,3% entre gener i setembre del 2017 i han marcat un nou rècord històric, gairebé fregant els 4.000 milions d'euros (MEUR). En concret, durant els tres primers trimestres d'any les empreses de la demarcació han fet vendes a l'exterior per valor de 3.994 MEUR. La indústria alimentària, amb les càrnies al capdavant, continua concentrant el gruix de les exportacions. De fet, aquest sector n'arriba a representar el 41%. A l'alimentari, el segueixen la indústria química i farmacèutica, la maquinària i els aparells i material elèctric. Per països, la Unió Europea acapara vendes amb una clara preeminència de França (on aquest 2017 ja s'han fet exportacions per valor de 1.000 MEUR). A aquest destí el segueixen Itàlia, Alemanya, Portugal i el Regne Unit. El sisè lloc de la llista és, però, per a la Xina, que supera mercats com Irlanda, Polònia o Bèlgica. Si bé aquest setembre s'han frenat, en l'acumulat de l'any les exportacions gironines mantenen l'empenta. Segons recull l'estadística que publica periòdicament el Ministeri d'Economia, les vendes a l'exterior de les empreses del territori han crescut un 12,3% durant els tres primers trimestres del 2017. En concret, s'ha arribat fins als 3.994.355,93 euros.  Per sectors, la indústria alimentària continua encapçalant el gruix de negoci exterior. En concret, entre gener i finals de setembre, aquest sector ha fet vendes a l'exterior per valor de 1.637,2 MEUR (un 13,3% més respecte el mateix període del 2016). I dins l'alimentari gironí, les càrnies continuen posicionant-se al capdavant de l'estadística. Entre gener i setembre, les exportacions del clúster (carn i despulles d'animals) sumen 1.003 MEUR; és a dir, que aquesta indústria concentra fins al 25% de les exportacions que es fan des de la demarcació.  La resta de vendes a l'estranger del sector alimentari, fins arribar als més de 1.600 MEUR, se les reparteixen diferents productes. Entre aquests, per exemple, els preparats alimentaris (113,8 MEUR), el cafè (110,2 MEUR) o la confiteria industrial (62,5 MEUR). A la indústria alimentària, segons recullen les dades del Ministeri, la segueixen les exportacions de productes químics. Aquest 2017, se n'han fet vendes per valor de 770,5 MEUR (amb un creixement interanual entre gener i setembre del 18,5%). Entre d'altres, això s'explica per l'empenta de les farmacèutiques (236,18 MEUR). Del desglossat per sectors, dins el pòdium també en destaquen les exportacions de maquinària i béns d'equip (346,83 MEUR). El gegant asiàtic, en sisè lloc L'estadística del Ministeri també recull quins són els principals destins de les exportacions gironines. Les empreses del territori continuen exportant a la Unió Europea, el seu mercat tradicional per proximitat. En l'acumulat de l'any, els països que encapçalen el llistat són França (1.074 MEUR), Itàlia (322,27 MEUR), Alemanya (270,04 MEUR), Portugal (210,54 MEUR) i el Regne Unit (179,31 MEUR). El sisè lloc de la llista, però, no és per a cap país europeu, sinó per al gegant asiàtic. Prova que les firmes gironines –i aquí, novament cal destacar les càrnies- cada cop impulsen més les vendes cap a la Xina. En concret, aquest 2017, les exportacions que s'hi ha fet sumen 173,82 MEUR, passant per davant d'altres destins com Irlanda, Polònia, Bèlgica o els Països Baixos. Altres països de fora la Unió Europea que apareixen dins les quinze primeres posicions del llistat són Corea del Sud (en onzè lloc) seguit dels Estats Units (al dotzè) i del Japó (al quinzè).  Balança comercial positiva Al costat de les exportacions, l'estadística del Ministeri d'Economia també permet veure què s'ha important a les comarques gironines. Entre gener i setembre del 2017, les importacions han crescut un 11,2% situant-se als 1.960,4 MEUR (essencialment, de matèries plàstiques, maquinària, productes químics, paper i cartró i tractors).  Això fa que, comparat amb les exportacions, la balança comercial de la demarcació sigui positiva (perquè les comarques gironines venen més a l'exterior que no pas hi compren).  Descens al setembre Les dades de comerç exterior que ha publicat aquest dimarts el Ministeri recullen les dades del setembre (cosa que permet fer l'acumulat dels tres primers trimestres del 2017). Si es fixa la lupa només en aquest mes, les vendes gironines a l'exterior, però, s'han frenat d'un any per l'altre. En concret, al setembre les empreses han fet exportacions per valor de 411,4 MEUR, cosa que traslladat en percentatges suposa un descens del 2,3% en comparació amb el mateix període del 2016. Sobretot, aquesta davallada s'explica per la baixada d'exportacions que han registrat els dos sectors que encapçalen l'estadística. Per una banda, l'alimentari (que ha fet vendes per valor de 170,8 MEUR, un 3,8% menys que al setembre del 2016) i per l'altra banda, la maquinària i els béns d'equip (68,3 MEUR, un 2,1% menys).

Summary: Les exportacions gironines creixen un 12% entre gener i setembre i marquen un nou rècord arribant als 3.994 MEUR


La fruita retirada del mercat a Catalunya durant l'any 2015 -fins al 7 de desembre- com a conseqüència de la crisi de preus del sector s'ha situat en les 26.846,50 tones, per un import estimat de 7.949.743,75 euros, de les quals 26.396,73 tones s'han destinat a distribució gratuïta a entitats benèfiques, segons s'ha donat a conèixer en el marc de la Taula sectorial agrària de la fruita dolça. El volum de fruita retirada ha estat lleugerament superior al 2014, any excepcional en quant al volum de fruita retirada provocada per la crisi del sector, motivada, en gran part, pel veto rus. Durant la reunió també s'ha constatat una caiguda del consum de fruita per càpita, més accentuat encara a Catalunya que a la resta de l'Estat, fonamentalment en préssec i nectarina. El director general d'Agricultura i Ramaderia, Alfons Vilarrasa, ha presidit aquest dilluns a Lleida la Taula sectorial agrària de la fruita dolça, que ha servit per fer balanç amb el sector de la campanya 2015, que ha estat marcada per l'absència del mercat rus.  Segons han explicat des de la conselleria, la producció de préssec i nectarina ha estat un 8% inferior a la de la campanya passada, i tot i que s'esperava una bona campanya, tranquil·la pel que fa a la comercialització i sense pressió d'existències, la pròrroga del veto rus i la forta pressió dels preus per part de la gran distribució "ha produït una situació de preus a la baixa, que no permetrà superar la crisi de l'any passat".  En poma, la situació "tampoc ha esta favorable", atès que l'elevada concurrència de producte d'altres països ha fet que els preus de començaments d'any no hagin estat els adequats, essent els més baixos de les darreres cinc campanyes. En pera, tot i haver-se iniciat la campanya amb una producció inferior a la de la campanya passada, gràcies al fet que a la resta d'Europa s'ha donat una situació similar, "els preus han estat bons i la campanya ha finalitat satisfactòriament", segons el departament.  En termes generals, s'ha constatat una baixada del consum de fruita per càpita, més accentuat encara a Catalunya que en la resta de l'Estat, fonamentalment en préssec i nectarina, fet que preocupa al sector i que ja ha demanat al Departament d'Agricultura un esforç pel que fa a la promoció.     Per altra banda, Agricultura ha presentat els resultats de la campanya 2015 de prevenció i lluita contra el Foc bacterià i el virus de la Sharka. Pel que fa al Foc bacterià s'ha informat que, malgrat la decisió presa aquest any de treure de zona protegida a cinc comarques del pla de Lleida, el department, en col·laboració amb les ADV, ha continuat amb la campanya de prospecció intensiva, amb la corresponent comunicació als agricultors afectats de les actuacions a dur a terme, aplicant una estratègia de convivència activa amb la plaga, amb una major implicació per part d'agricultors i tècnics. A la demarcació de Girona, s'ha dut a terme la prospecció intensiva de fruiters i vivers, sense que s'hagi detectat cap focus.  En la reunió també s'ha informat de l'obertura al portal Ruralcat d'una Oficina Virtual sobre el Foc bacterià que recull àmplia informació sobre la malaltia i on es poden fer consultes en línia sobre qualsevol dubte sobre la mateixa. Sobre el virus de la Sharka, engany s'ha efectuat el seguiment de les notificacions dels agricultors, i s'ha procedit a l'arrancada de 7.562 arbres afectats.   La Taula ha comptat amb la presència de les organitzacions agràries JARC i ASAJA, de la Federació de Cooperatives Agràries de Catalunya (FCAC), així com  amb els representants d'Afrucat, de la Federació de Viveristes de Catalunya, i Mercolleida.

Summary: Els productors catalans han retirat del mercat 26.846,50 tones de fruita dolça durant la campanya del 2015


L'Ajuntament de Barcelona ha instal·lat aquest dijous un estand antimasclista a la zona de discoteques del Front Marítim, davant de l'Hospital del Mar. L'horari d'atenció serà de dijous a dissabte entre les 23 i les 5 hores i estarà obert fins al 25 de setembre per informar, sensibilitzar i atendre en cas d'agressió sexual o masclista. El consistori ha decidit aquesta ubicació en base a informacions proporcionades pels Mossos d'Esquadra i l'Hospital Clínic. A Barcelona es van denunciar l'any 2016 un total de 250 violacions, una xifra en creixement, tot i que la regidora de Feminismes i LGTBI, Laura Pérez, ha recordat que hi ha dones que prefereixen no recórrer a les autoritats. A això li ha sumat les agressions que no constitueixen delicte. El 53% dels atacs es produeixen als mesos de gener, juliol i agost, i la majoria són en horari nocturn.  L'estand antimasclista, que porta per lema 'No és no', estarà instal·lat al Front Marítim a partir d'aquesta nit i fins al proper 25 de setembre. També s'informa en anglès, tenint en compte l'elevada presència de turistes en aquesta zona. L'Ajuntament posa en marxa aquesta iniciativa a partir de les dades proporcionades pels Mossos d'Esquadra i per l'Hospital Clínic, que és el centre hospitalari de referència en matèria d'agressions sexuals. S'ha escollit aquesta ubicació perquè és un dels punts negres en aquesta matèria, especialment en horari nocturn i a l'estiu. Les agressions sexuals han augmentat a Barcelona un 30% segons el darrer Balanç de seguretat i activitat policial del 2016. Dues persones especialitzades en aquestes qüestions es dedicaran a sensibilitzar, informar i atendre possibles casos d'assetjaments i agressions sexuals. La regidora Laura Pérez ha remarcat que quan es parla d'agressions masclistes cal incloure tocaments no volguts, intents de violació, comentaris, agressions verbals, insults i persecucions, encara que no hagin acabat en delicte. "Res justifica una agressió masclista, ni l'horari, ni l'alcohol ni el vestuari", ha avisat.  El 93% de les agressions són d'homes cap a dones, però aquest equip també està preparat per atendre atacs a col·lectius per raó d'identitat de gènere o orientació sexual. També hi haurà dues persones més, degudament formades, que es passejaran per la zona i pels locals d'oci nocturn. Els bars i discoteques han estat informats d'aquesta iniciativa a través de l'Associació Front Marítim.  Aquest estand estarà regit per un protocol d'actuació treballat amb persones expertes i professionals municipals que es dediquen a aquesta qüestió, incloent Mossos i Guàrdia Urbana. Els professionals actuaran sempre amb el consentiment de la persona afectada, li donaran suport i si cal trucaran a les forces policials.

Summary: L'Ajuntament de Barcelona instal·la un estand antimasclista a la zona de discoteques del Front Marítim que obrirà a la nit


Milers de berguedans han omplert de gom a gom la plaça de Sant Pere de Berga aquest dijous al vespre per saltar la primera Patum Completa. La celebració ha arrencat puntualment a dos quarts de deu del vespre amb el cant dels Segadors, tot i que uns instants abans un grup de persones ha desplegat una gran pancarta on es llegia 'Prou repressió a l'independentisme. Absolució Teti', en referència al veí de Berga que està acusat d'agredir suposadament l'exregidor del PP Joan Antoni López Noguera. Les músiques i les comparses s'han anat entrellaçant fins arribar a un dels punts àlgids de la nit amb el primer salt de plens, que ha tingut lloc minuts abans de mitjanit. Una de les sorpreses de la nit ha estat l'homenatge al tabaler, que enguany es jubila després de trenta anys.  La primera Patum Completa ha començat puntual a dos quarts de deu de la nit. Un any més i com marca la tradició, unes sis mil persones han saltat els balls de totes les comparses (els turcs i cavallets, les maces, les guites, l'àliga, els nans vells, els gegants i els nans nous) aquest dijous de Corpus, en una plaça de Sant Pere plena a vessar. La festa d'aquest dijous, però, ha presentat algunes sorpreses als patumaires com l'homenatge que s'ha fet al tabaler Carles Prat que enguany es jubila. Amb tots els llums de la plaça apagats, les diferents comparses han fet un passadís amb espelmes i li han entregat un pastís. Tot seguit, l'han mantejat entre els aplaudiments de tota la plaça.  Els plens han estat uns dels grans protagonistes de la nit. En total, n'han saltat 200 -en els dos salts de plens- que han fet petar 1.800 fuets i 200 bengales. El salt de plens és un dels més esperats entre els patumaires. La Laura Viladrich és una de les persones que s'ha vestit de ple aquest dijous després de molts anys de no fer-ho. Minuts abans de sortir a la plaça mostrava la seva satisfacció per poder participar al salt de plens: "estic molt contenta perquè feia molts anys que no saltava, des que era petita, i ara ho reprenc amb moltes ganes". També s'expressava amb emoció l'Adrià Valverde, que enguany salta per tercer cop com a ple. Per ell, la Patum "és la festa més important del món" i assegura que, un cop acaba el salt de plens se sent "molt satisfet".  Els plens són diables de foc que es protegeixen amb una roba gruixuda que no crema, amb herbes que tenen propietats ignífugues -la vidalba- i una màscara. Cada ple porta tres fuets a la cua i sis al cap (tres fuets a cada banya) i van acompanyats d'una persona que els guia enmig de la multitud. Un centenar de plens han saltat simultàniament i han omplert la plaça de foc i fum. Els Segadors i una pancarta de suport al 'Teti' Instants abans d'arrencar oficialment la Patum un grup de persones ha desplegat una gran pancarta a la façana de l'església de Santa Eulàlia on es podia llegir 'Prou repressió a l'independentisme. Absolució Teti'. A més, la guita xica també ha fet el salt amb una pancarta enganxada al cos on es podia llegir la mateixa frase. El cartell fa referència al ciutadà de Berga que està acusat d'agredir presumptament l'exregidor del PP Joan Antoni López Noguera. Els fets van passar durant el passacarrers del dimecres de Patum de l'any 2012 quan López Noguera anava amb les autoritats municipals dins del cordó policial. La fiscalia li demana 4 anys i 9 mesos de presó. L'Ajuntament de Berga ha aprovat una moció de suport al jove berguedà i també es va crear un grup de suport a Sergi Rodríguez –Teti- que demana la seva absolució. Després de desplegar la pancarta, la plaça de Sant Pere ha esclatat amb crits d'independència i, tot seguit, s'ha cantat els Segadors. Aquest és el tercer any que la Patum Completa arrenca amb el cant dels Segadors. Es tracta d'una gest inèdit que va sorgir a la Patum del 2014 amb motiu del Tricentenari i que sembla que ja ha quedat instaurat.  Una Patum més concorreguda  Els actes de celebració dels 150 anys dels gegants vells i els 125 dels gegants nous fan preveure més afluència de gent durant aquesta Patum, especialment diumenge, quan la comparsa preveu saltar a ritme de la cançó 'If I should fall behind' de Bruce Springsteen. La comparsa, però, ha organitzat tot un seguit d'actes que van arrencar diumenge passat amb la pujada a Queralt i han comptat, entre d'altres, amb una exposició d'elements històrics dels gegants.  Aquest any també se celebra el centenari de la coronació de la Mare de Déu de Queralt i, amb motiu de l'efemèride, el mes de setembre hi haurà una segona Patum.

Summary: El foc torna a la plaça de Sant Pere de Berga en la primera Patum Completa


La primera edició de la Fira de la Tomaca del Priorat s'ha celebrat aquest dissabte a la tarda al municipi de Falset. La mostra ha aplegat una quarantena de varietats de tomàquets, com les de penjar o benach i també hortalisses com l'enciamet de sucre o la safranòria roja. El certamen vol esdevenir un punt de trobada entre els horticultors, restauradors, comerços i administracions per potenciar el sector de l'horticultura. L'investigador de la Fundació Miquel Agustí, Joan Casals, ha explicat que des del Parc Natural de Montsant s'han recuperat una quarantena de varietats tradicionals que s'estaven perdent. La iniciativa s'emmarca en el projecte Biodiversitat Cultivada iniciat l'any 2017. "Preservar l'agrobiodiversitat és una feina que hem de fer entre tots, de manera col·lectiva. Aquestes llavors són un dels llegats més importants que tenim", ha subratllat Casals. Tomàquets de penjar, de còrsega, de pebrot o de benach. Aquestes són algunes de les varietats tradicionals que s'han recuperat a la zona del Priorat i del Montsant i que s'han exposat en la primera Fira de la Tomaca. La mostra ha omplert la plaça de la Quartera amb gairebé una quarantena d'horticultors professionals i aficionats, els quals s'han repartit en una desena d'estands, on s'han intercanviat planters, coneixements i experiències. També s'han promocionat altres hortalisses, com la fava de la reina mora de la Vilella Baixa, l'enciamet de sucre i la carabassa de violí de la Bisbal de Falset, entre altres. "Tot i ser secundària l'horticultura en aquesta comarca, volem potenciar-la perquè es mereix un tracte especial", ha explicat en Pere Pallejà, un dels organitzadors de la fira. De fet, Pallejà ha destacat que el certamen és un punt de trobada i d'unió que vol generar sinergies entre les empreses del sector -des de les que s'encarreguen dels sistemes de reg, als fitosanitaris o a aquells que treballen per recuperar les varietats tradicionals. Des de fa dos anys, el Parc Natural de Montsant ha treballat per la identificació i recuperació de varietats hortícoles tradicionals en el marc del projecte Biodiversitat Cultivada. Segons ha detallat l'investigador de la fundació Miquel Agustí, van fer una col·lecta de "germoplasma" entre els pagesos de major edat de la zona. Gràcies aquesta recerca, van recuperar gairebé una quarantena de varietats tradicionals de tomàquets que s'estaven perdent.  "Des de llavors, s'han tornat a cultivar, caracteritzar, fotografiar i, actualment, estem disseminant-les al territori", ha precisat Casals. "Aquestes llavors són un dels llegats més importants que tenim, no només de cultura agrària sinó també de cultura gastronòmica", ha assenyalat. I en aquest sentit, ha qualificat aquestes de "tresor" que defineix la seva pròpia identitat i que "traspassa l'àmbit agrari i arriba al gastronòmic i a la cultura". "Això té una rellevància especial", ha tancat. Durant la jornada s'ha organitzat una conferència i un tast de tomàquets amb un grup de restauradors. A banda, també s'ha constituït La Safranòria, un grup de conservació d'agrobiodiversitat cultivada.

Summary: La I Fira de la Tomaca del Priorat exposa una quarantena de varietats d'aquesta hortalissa a Falset


Els CDR ocupen l'Ajuntament de Girona en protesta per la decisió de l'alcaldessa, Marta Madrenas, de suspendre els concerts i les barraques de Fires. A quarts de tres de la tarda, una trentena de manifestants han irromput al consistori i han pujat fins a la sala on es fan les juntes de govern (situada al primer pis). De moment, els CDR asseguren que no tenen intenció de marxar i passen l'estona mirant la pantalla que hi ha a la sala o jugant a cartes. A més, han desplegat una pancarta a la façana del consistori, on s'hi pot llegir el lema "Prou criminalització al jovent i a les gironines", en referència a la suspensió dels concerts a La Copa. L'alcaldessa va decidir anul·lar-los per seguretat després dels aldarulls que ha viscut la ciutat. Cap a quarts de tres de la tarda, una trentena de CDR han entrat a l'Ajuntament de Girona i han ocupat la sala de junta de govern local. Protesten per la decisió de suspendre els concerts i les barraques, i també clamen contra la violència policial i defensen que la mobilització popular és l'única via per assolir la independència.  A la pancarta que han desplegat en un primer moment, ara se n'hi ha afegit una altra amb les paraules "Independència o bloqueig". A més, també han penjat una estelada en aquesta part de la façana del consistori. Els CDR, que mantenen ocupada la sala, han consensuat un manifest i han sortit al balcó a llegir-lo. L'escrit, d'entrada, subratlla que la sentència de l'1-O ha estat "el detonant d'un esclat de mobilitzacions populars", que han patit "la repressió" de l'Estat com a resposta, "de la qual el Govern de la Generalitat també n'ha estat còmplice". Els CDR critiquen que, davant la "protesta popular", l'Estat ha enviat "milers de policies i guàrdies civils per atacar-nos", i que aquesta "violència policial" s'ha fet "colze a colze amb la policia botiflera dels Mossos d'Esquadra". "Ells també són forces d'ocupació!", recull el manifest, que exigeix tant "l'expulsió" de la Policia Nacional i de la Guàrdia Civil de Catalunya com la "dissolució" dels antidisturbis dels Mossos (ARRO i Brimo). A l'escrit, els CDR també carreguen contra JxCat i ERC, a qui acusen d'haver "mantingut una posició equidistant" i negar-se a demanar "la dimissió del conseller d'Interior". L'alcaldessa "criminalitza el jovent" Des del balcó de l'Ajuntament, els portaveus dels CDR també han carregat contra l'alcaldessa, Marta Madrenas. L'acusen d'haver encapçalat "la criminalització de l'autodefensa a la violència policial" a la ciutat, i de "desmarcar-se" de la "lluita de les classes populars". Els manifestants que ocupen l'Ajuntament asseguren que, precisament, la suspensió dels concerts i les barraques és l'exemple d'aquesta actitud. "Fent-ho amb el criteri de defensar els ciutadans, mantenint la resta de les activitats festives, demostra com l'alcaldessa Madrenas ajuda a criminalitzar el jovent i la lluita popular", assegura el manifest. Els CDR critiquen que l'alcaldessa "no vol trencar la normalitat", tot i que ho està demanant "aquest moment històric", i que així només aconsegueix "castigar una vegada més a les joves". En referència al trasllat dels concerts familiars al parc del Migdia, els CDR critiquen que es beneficiï l'empresa privada per damunt de les entitats. I insisteixen en què això també ha passat a La Copa (on les barraques s'han substituït per les parades de menjar i artesania  que es trobaven al voltant dels jutjats). Catalunya, "un buit de sobirania" A partir d'aquí, els CDR asseguren que continuaran la mobilització permanent i acusen el Govern de mostrar "un fracàs absolut" a l'hora d'aconseguir "implementar la república". "Aquesta Catalunya és un buit de sobirania, un simple gestor de les engrunes . Els manifestants subratllen que el seu objectiu no és el de "preservar les institucions autonòmiques a qualsevol preu" sinó preparar "la resistència" contra l'Estat "per exercir el dret a l'autodeterminació, assolir la independència i construir la república catalana al servei de les classes populars". "No és el moment de desmobilitzar, sinó de seguir als carrers com aquestes últimes setmanes!", acaba el manifest. Després de la lectura, els CDR han dit que havien nomenat uns portaveus per negociar amb l'Ajuntament, però que de moment no havien rebut cap resposta per part de l'equip de govern. L'alcaldessa, Marta Madrenas, ha arribat al consistori poc després de les tres de la tarda.  L'ocupació dels CDR té lloc, justament, poques hores abans que comenci el pregó de les Fires i Festes de Sant Narcís. De fet, a la plaça del Vi ja se n'estan fent els preparatius.

Summary: Els CDR ocupen l'Ajuntament de Girona en protesta per la decisió de suspendre els concerts i les barraques de Fires


L'Ajuntament de Lleida ha constituït les tres comissions tècniques de treball que permetran avançar en el pla d'actuació de la campanya de temporers 2020. Es tracta de les comissions de contractació, d'allotjament i de persones vulnerables. Cada espai ha de servir per generar debat i propostes que després s'elevaran a la taula institucional, on es decidirà quines i de quina manera s'incorporen al pla d'actuació final per implementar-lo en l'àmbit municipal. La regidora de Polítiques per als Drets Socials, Regina Cairol, ha presidit aquest dimecres la reunió interadministrativa, a la qual han assistit representats de les administracions implicades i dels agents locals que participen en la campanya, entre els quals sindicats, entitats socials i associacions agràries. Durant la trobada, s'ha fet una proposta de cronograma i de reglament intern de funcionament. Així, les comissions es reuniran les pròximes setmanes i abans d'acabar l'any es convocarà la reunió amb les persones representants. Cairol ha explicat que s'han d'anar marcant fites a curt termini per adaptar-les i fer canvis si és necessari per ajustar-les millor. El pla d'actuació per a la campanya de la fruita 2020 té com a objectiu prioritari l'atenció social i humanitària per tal de garantir les necessitats bàsiques a les persones que arriben a Lleida sense recursos per treballar a la fruita, algunes sense contracte de treball, mentre altres a les quals l'empresari que les contracta no els garanteix el dret a disposar d'allotjament.  La resposta a aquest tema s'haurà de donar de manera transversal, salvaguardant els drets laborals i socials de les persones i garantint les seves necessitats bàsiques, segons ha assenyalat la regidora. A més, s'ha de vetllar per un acompanyament més enllà de l'atenció d'urgència, amb el suport de les entitats i les administracions vinculades a la campanya.

Summary: La Paeria constitueix les tres comissions tècniques per avançar en el pla d'actuació per a la campanya de la fruita 2020


La companyia catalana tindrà una quota de mercat superior al 5% en les assegurances de Decessos ACN Barcelona.-El Grup Catalana Occidente ha anunciat aquest dimecres l'adquisició per 125 MEUR del Grupo Previsora Bilbaína, segons ha anunciat la companyia en un comunicat a la Comissió Nacional del Mercat de Valors (CNMV). Concretament, el negoci assegurador de l'empresa basca s'ha valorat en 74 MEUR, la societat de mediació per 18 MEUR i el negoci funerari per uns 33 MEUR. Amb aquesta operació, el grup català s'assegurarà reforçar la seva posició en les assegurances de Decessos, amb una quota de mercat superior al 5% i més d'un milió d'assegurats en aquesta branca. D'altra banda, el grup basc compta amb una solidesa financera i forta capitalització, "mot per sobre" de la mitjana del sector, segons un comunicat conjunt d les dues companyies. El Grup Catalana Occidente respectarà la gestió autònoma, l'actual marca, equip directiu, xarxa de distribució i les relacions contractuals del Grupo Previsora Bilbaína. Amb l'operació, el Grup Catalana Occidente veurà reforçada la seva presència a la cornisa cantàbrica, on la companyia basca compta amb 24 oficines i 200.000 assegurats, d'un total de 60 oficines i 410.000 assegurats d'arreu de l'Estat. El preu final de l'adquisició estarà subjecte a les revisions dels estats financers de les entitats que formen el grup basc. A més, l'operació està condicionada a l'obtenció de les autoritzacions administratives per part de la direcció General d'Assegurances i Fons de Pensions i de la Comissió Nacional del Mercat de la Competència.

Summary: El Grup Catalana Occidente adquireix el Grupo Previsora Bilbaína per 125 milions d'euros


El PP ha fet valdre la seva majoria absoluta al Senat i farà que el president espanyol, Pedro Sánchez, hagi de comparèixer a la cambra alta per donar explicacions sobre les suposades irregularitats en la seva tesi doctoral en economia. Després que diversos mitjans publiquessin la setmana passada que Sánchez havia plagiat la tesi, PP i Cs van registrar una petició de compareixença al Congrés que no ha obtingut el suficient suport de la resta de grups. Per això, els populars recorren al Senat, on tenen prou majoria per sol·licitar-ho. "Sánchez haurà de donar explicacions al Senat sobre la tesi doctoral que es nega a donar al Congrés", ha anunciat a través de Twitter el portaveu en aquest cambra, Igacio Cosidó. Després de la polèmica, el president va optar per publicar la tesi a Internet i La Moncloa va comunicar que havia superat "àmpliament" dos test anti-plagi.

Summary: El PP fa valdre la majoria absoluta al Senat i demana la compareixença de Sánchez per la tesi doctoral


L'Ajuntament de Sabadell atorgarà el proper 6 d'abril la Medalla del Mèrit Ciutadà a títol pòstum a Muriel Casals i Couturier. Així ho ha aprovat el ple municipal corresponent al mes de març, que se celebra aquest dijous a la capital vallesana. L'acte tindrà lloc a la plaça Sant Roc, just davant l'edifici consistorial i coincidirà amb la data en què Casals hagués celebrat el seu 72 aniversari.  Amb aquesta acció el consistori sabadellenc pretén reconèixer la implicació de la presidenta d'Òmnium Cultural en la societat civil organitzada, la seva aportació a l’estudi de la història industrial i econòmica de la ciutat de Sabadell, així com el seu compromís amb la llengua i la cultura de Catalunya. "La Muriel era una persona que se sentia de Barcelona com a filla adoptiva, però que exercia el sabadellenquisme orgullosa arreu, així, la seva ciutat li reconeix i li atorga aquesta Medalla al Mèrit Ciutadà", ha assenyalat l'alcalde, Juli Fernàndez. L'alcalde ha explicat que l'acte es farà a la plaça Sant Roc, que és "el lloc més ciutadà de Sabadell, punt de trobada dels veïns i veïnes".  Muriel Casals i Couturier va néixer a Avinyó, filla de Lluís Casals, advocat sabadellenc i soldat republicà exiliat. El 1945 la família Casals Couturier va tornar de l’exili i es van establir a Sabadell, on Muriel Casals va passar la infància i la joventut.

Summary: Sabadell atorgarà el 6 d'abril la Medalla al Mèrit Ciutadà a títol pòstum a Muriel Casals


El president de la Generalitat, Carles Puigdemont, ha reunit aquest dimecres al Palau una seixantena de cònsols de diferents països acreditats com a cos diplomàtic a Barcelona. Davant seu, ha refermat la "voluntat" decidida del Govern de convocar i celebrar el referèndum d'independència "com a molt tard al setembre" d'aquest 2017, i ha garantit que "es farà bé, i amb totes les garanties jurídiques i democràtiques". El president ha volgut avisar els cònsols que la voluntat "del poble català" per exercir el dret a l'autodeterminació és "insubornable", i ha garantit també que això no canviarà malgrat "les dificultats que puguin venir" o "les amenaces" de l'Estat espanyol per impedir el referèndum.

Summary: Puigdemont als cònsols: "El referèndum es farà bé, i amb totes les garanties jurídiques i democràtiques"


Foment del Treball ha alertat del risc que la crisi econòmica derivada de la pandèmia tingui com a conseqüència una "crisi social". La patronal ha assegurat que l'atur registrat a l'Estat en el primer semestre representa un 50% de l'increment de la Unió Europa, mentre que Catalunya explica el 38% de l'augment dels desocupats espanyols. "Tenim una crisi molt important en termes d'ocupació", ha manifestat el secretari general adjunt de la patronal, Salvador Guillermo, a la Comissió d'Estudi de la Reconstrucció i Reactivació Socials i Econòmiques. Per la seva banda, Pimec ha demanat ampliar als ERTO fins al desembre de 2021 i ha reclamat prendre mesures amb "més antelació" per evitar una "angoixa addicional" als empresaris. Un 31% de les petites i mitjanes empreses creuen necessari ampliar la vigència d'aquests expedients fins a març de l'any vinent i un 24%, fins a desembre. El president de la patronal, Josep González, ha considerat ambdues dates "acceptables" però ha assegurat que l'aprovació de l'allargament dels ERTO un o dos dies abans és una "pràctica millorable". Així mateix, ha denunciat l'existència de "moltes irregularitats pendents" per resoldre. Les patronals han comparegut al Parlament i han reclamat "ajudes directes" i una injecció de liquiditat a les empreses. "Si no som prou generosos, no podrem evitar que hi hagi una mortalitat més alta", ha advertit González. El president de Pimec ha afirmat que els crèdits ICO han estat "importants" per a les empreses però ha advertit de la dificultat d'algunes companyies de tornar-los.  En aquest sentit, el també director d'Economia de Foment del Treball ha demanat "reforçar" les ajudes directes, com han fet altres països de la Unió Europea. Guillermo ha afirmat que el percentatge d'ajudes directes per part del govern espanyol ha estat "significativament més baix" al d'altres països europeus.  "Aquest any i l'any que ve hem de ser prudents amb els recursos públics però aquests han de ser prou importants per evitar l'enfonsament de l'activitat econòmica", ha manifestat Guillermo. El secretari general adjunt de la patronal ha assegurat que el dèficit públic és "molt important" a mitjà termini però "secundari" a curt termini. "Obsessionar-se a curt termini en termes de dèficit públic pot ser que costi més car", ha afegit.  El president de Pimec ha coincidit amb aquesta aposta però ha destacat també la importància de "reestructurar despeses" en els pressupostos. González ha recordat que el "moment complex" actual no permetrà la generació d'ingressos addicionals i ha demanat als partits crear uns pressupostos de base 0 i ser "valents" a l'hora de reduir partides.  Entre altres mesures, la patronal de la petita i mitjana empresa catalana també ha demanat allargar la recuperació del permís retribuït al llarg de l'any que ve, donar ajudes a les famílies amb infants en quarantena i distribuir bons per incentivar l'activitat turística i cultural. La patronal ha advertit que la crisi ha portat a situacions "molt desiguals" en els diferents sectors i ha vaticinat que la recuperació de l'economia s'allargarà fins al 2023. Canvi en el model turístic En referència al turisme, Josep González ha assegurat que l'anunci d'una quarantena als visitants estrangers va suposar un "efecte negatiu" pel turisme, agreujat pels rebrots d'aquest estiu. Pel que fa a un possible canvi de model, el president de Pimec ha assegurat que és un debat "vàlid" però que no es pot plantejar en el context actual. El president de la patronal ha afirmat que per apostar pel turisme de qualitat cal personal format i s'han de donar molts canvis que, en qualsevol cas, tampoc seran immediats.  Salvador Guillermo s'ha pronunciat en aquest mateix sentit i ha assegurat que el turisme és un sector "tan important com per no atacar-lo, sinó millorar-lo". El representant de Foment a la comissió ha instat a millorar el servei o introduir productes que donin valor afegit al sector però ha afirmat que no es pot "menystenir ni criticar" el "pal de paller" de l'economia.  Pel que fa a un possible canvi en el model productiu, Pimec ha defensat un model de "capitalisme inclusiu" basat en una millora de la distribució de la riquesa i ha apostat per salaris més alts i més innovació. Per la seva banda, Foment ha defensat "l'economia social de mercat" com el model més "escaient".  La patronal de la gran empresa també s'ha referit a la crisi sanitària i ha afirmat que tots els elements que contribueixin a millorar aquesta situació revertiran també en una millora de l'economia.  Guillermo s'ha mostrat a favor d'un increment dels rastrejadors o instruments de detecció ràpida i ha defugit de la idea d'oposar vida i economia. "És un argument fàcil, pobre i trist", ha assegurat. Així mateix, s'ha mostrat contrari a la idea d'un nou confinament perquè actualment es disposen d'elements i mecanismes d'atenció que cal "posar en valor".  La llei de Cambres Preguntat sobre la Llei de Cambres, el president de Pimec ha reiterat que es tracta d'una invasió de competències i ho ha qualificat d'una "falta de respecte" i de "ganes de ser depredador".

Summary: Foment alerta d'una crisi d'ocupació "molt important" i Pimec reclama ampliar els ERTO fins al desembre de 2021


Aquest dijous al matí només circulen 2 de cada 3 trens tot i que el sindicat de maquinistes Semaf va desconvocar dimecres a la nit la vaga a Renfe que tenia prevista avui. Aquesta xifra equival als serveis mínims fixats en la primera franja d'hora punta, entre les 6 i les 9.30 hores. Segons la companyia ferroviària, els horaris habituals s'aniran recuperant progressivament "a mesura que vagi avançant el dia".

Summary: Només circulen 2 de cada 3 trens tot i la desconvocatòria de vaga a Renfe


La Confederació Espanyola d'Organitzacions Empresarials (Ceoe) i la Confederació Espanyola de la Petita i Mitjana Empresa (Cepime) han avisat el nou executiu encapçalat des d'aquest dimarts pel socialista Pedro Sánchez que la "interlocució amb les institucions, en el marc del diàleg social" serà "important i necessària". Les dues patronals han donat la benvinguda al nou govern investit en segona sessió avui al Congrés dels Diputats. Els empresaris espanyols han mostrat la "col·laboració total" amb l'equip de Sánchez "en la tasca d'aconseguir el millor" per a l'Estat.

Summary: La patronal avisa Sánchez que la "interlocució" en el marc del "diàleg social" serà "important i necessària"